GiliGold/VAD_KnessetCorpus huggingface dataset:
רן כהן: אז, רגע.
רן כהן: יש לנו כוונה מלאה אחרי הפיילוט והממצאים שלו, הפיילוט כרגע הוא פלוס מינוס בקצב של ההכשרה הנוכחית, להערכתנו עד אוגוסט, עד שנצליח למלא את המכסה של ארבעת האלפים עובדים.
רן כהן: כבר ביוני אנחנו מתכוונים לשבת עם האוכלוסין וההגירה, המנהל האזרחי, ולהתחיל להכניס את זה להיתרים, שגם זה אירוע משפטי בפני עצמו, אבל נעבור אותו.
רן כהן: כי אתה צריך לוודא שאם אתה מטיל חובה ממשרד אחד, שהוא המנהל האזרחי, על העובד עצמו, אתה צריך לדעת שיש חובה דומה ממשרד אחר בכלל שהטיל אותה על המעסיק, כי אתה גם לא רוצה לפגוע בעובדים האלה.
רן כהן: אז, את הנתונים יהיו לנו ואנחנו נדע.
רן כהן: אגב, במאמר מוסגר, יש לנו גם עכשיו טיוטה של מדיניות אכיפה שלא קשורה בכלל לאירוע הזה, אבל אחד מהמרכיבים במדיניות האכיפה הוא, לדוגמא, האם אני אבחר להגיע לקבלן כן או לא, לפי הנתונים שיש לי עליו לגבי היקף ההכשרה שהוא עושה, אם זה ימשיך להיות בתקופת הפיילוט.
רן כהן: זאת אומרת, יש כל מיני דרכים, מה שנקרא, לדחוף לכיוון הזה, אנחנו לא עובדים רק במישור אחד.
רן כהן: אז זו המטרה של ההכשרה, הביצוע, אמרתי, היא מקיפה בערך ארבעת אלפים עובדים, יש בקרה מקצועית.
רן כהן: פרסמנו גם לעובדים דרך המנהל האזרחי, כי רצינו שהעובדים יידעו על הפעילות, פרסמנו כמובן לקבלנים, כל שלושת המשרדים הפיצו את זה לפול שיש לו.
רן כהן: כבר אנחנו רואים שישנה היענות.
רן כהן: זהו, זו ההצגה הקצרה.
אבתיסאם מראענה: כמה זמן הפיילוט?
אבתיסאם מראענה: לא עקבתי.
אבתיסאם מראענה: מתי מתחיל?
אבתיסאם מראענה: התחילו?
רן כהן: התחיל.
אבתיסאם מראענה: אתה אמרת לי שהתחילו, ואני פשוט לא הייתי פה.
אבתיסאם מראענה: התחיל ומתי הוא מסתיים?
רן כהן: שנייה, הפיילוט לא נוגע רק למספר הפועלים, הוא נוגע גם לממצאים מהשאלונים, הוא נוגע גם למחקר המלווה שאמור לתקף את השאלונים, הוא נוגע להיערכות מחשובית ונוודא שהיא פיקס.
רן כהן: כי, בסוף, אם אני רוצה להטמיע את זה בהיתר, אני צריך גם היערכות מחשובית וגם לשכה משפטית שתיסגר על זה, לכן כרגע אנחנו מעריכים אותו בסביבות עד יולי.
אבתיסאם מראענה: עד יולי יסתיים הפיילוט או עד יולי יתחיל הפיילוט?
רן כהן: לא, הפיילוט התחיל, עד יולי יהיה לנו מספיק נתונים ומידע ונעשה את כל הסגירות בין המשרדים, על מנת שזה יהיה משהו ריאלי וגם כדי שנדע שזה זמן ריאלי כדי להתחיל לפעול.
אבתיסאם מראענה: אבל זה הרבה זמן.
אבתיסאם מראענה: אנשים מתים, אנשים נהרגים, רגע, אני לא מצליחה להבין את זה.
אבתיסאם מראענה: איפה זה נמצא, בסדר עדיפות של מי?
רן כהן: שלנו ושל המשרדים האחרים, מנהל הבטיחות מוביל את זה.
רן כהן: אנחנו צריכים לדעת שהפיילוט הזה עובד, בסדר?
רן כהן: הוא לא עומד בפני עצמו, יש פעילויות אכיפה שוטפות שקורות.
אבתיסאם מראענה: אבל למה שתעשה פיילוט על ארבעת אלפים עובדים, סליחה על השאלה.
אבתיסאם מראענה: תעשה פיילוט על מאה עובדים ותעשה איתם את - - -
רן כהן: מאה עובדים זה לא מתוקף סטטיסטית, אנחנו לא עושים על מאה עובדים.
אבתיסאם מראענה: אז על כמה מתוקף סטטיסטית?
אבתיסאם מראענה: כמה אתה צריך?
רן כהן: אז מאחר וחלק גם מהעובדים והשאלונים שכבר התקבלו במחזורים קודמים, עוד לפני שזה היה בהחלטת הממשלה, היו שאלונים חסרים, זאת משום שעובדים, כמו שאולי גם חלקנו, מסמנים הכל חמש, חמש, חמש כי הם רוצים כבר לסיים.
רן כהן: אתה צריך בערך אלף חמש מאות איש ועוד לקחנו ספייר, על מנת שנוכל לקבל מספיק מידע.
רן כהן: בסוף, אני רוצה שזה יעבוד, אני לא עושה פיילוט ליחסי ציבור.
רן כהן: אני צריך לדעת שהדבר הזה מחזיק מים, ולכן זו המסגרת שקבענו.
רן כהן: אגב, יצאנו גם לדרך כאשר המערכת הממוחשבת, אנחנו יודעים שהיא מאופיינת, אבל היא לא סגורה לגמרי, את גם שמעת את אותם דברים שהיו פה.
רן כהן: לכן, הייתה גם שאלה או שיוצאים לדרך ותוך כדי תנועה סוגרים את הפערים, כי עכשיו זה תחת הפרוז'קטורים גם הציבוריים, גם של הוועדה, ואז זה יניע תהליכים.
רן כהן: אופציה נוספת, שמחכים שהכל יהיה מושלם, על מנת שלא יגידו לי טוב מחר בבוקר נגמרו כל השלושת אלפים, אז בואו תניעו את זה.
רן כהן: אז, העדפנו להתחיל לזוז בשני וקטורים, הם לא מקבלים - - -
אבתיסאם מראענה: מה שאני מבינה מפיילוט שזה תהליך שאתה מתחיל בו, אתה גם רוצה על הדרך ללמוד המון דברים, להבין מה עבד ומה לא עבד, אני לא מצליחה להבין למה זה לוקח כל כך הרבה זמן.
רן כהן: זה לוקח הרבה זמן.
אבתיסאם מראענה: אני רוצה להגיד לך תודה, רן כהן, מנהל תחום בכיר בטיחות בזרוע העבודה.
אבתיסאם מראענה: אני בהחלט רוצה לעבור לגיורא ואלה מקרן לעידוד ופיתוח ענף הבניין בישראל.
אבתיסאם מראענה: כן, אדוני, איפה אתה חולק עליו?
גיורא ואלה: אני לא חולק, אני מוסיף ומחדד.
גיורא ואלה: חשוב לי להגיד שני דברים, אחד, היוזמה הזו להכשרה היא נולדה מתוך כוחות השוק ומתוך הארגונים שמייצגים את ענף הבניה, בין אם זה התאחדות הקבלנים שמייצגים את המעסיקים ובין אם זו הסתדרות העובדים שמייצגת את העובדים.
גיורא ואלה: עוד כשעבדתי פעם בהסתדרות זכיתי להיות חלק ממי שדחף ויזם את האירוע הזה ויש פה הבנה, דחיפה וגם השקעת משאבים מאוד מאוד גדולה של הארגונים היציגים וזה מאוד מאוד משמח שהממשלה מצטרפת.
גיורא ואלה: אני חושב שזה מודל פעולה נכון, כי ככה מייצרים משהו שהוא גם מותאם פעם אחת לצרכים וליכולות של השוק וגם הוא בר ביצוע, זה הרבה מה שרן דיבר עליו, זה דבר אחד.
גיורא ואלה: הדבר השני ומבחינתי הוא הכי חשוב, יש היום הדרכת בטיחות שהרגולציה מחייבת קוראים לה "הדרכת עבודה בגובה", היא לא עושה את העבודה.
גיורא ואלה: היא לא שומרת על חיי העובדים, היא לא נותנת להם את ההתנסות המעשית, את המודעות, את הכלים.
גיורא ואלה: מה שעומד לנגד עינינו, בסוף בסוף אלו לא המספרים שיעברו בהכשרה וכמה נוכל להתגאות במצגות יפות, אלא היעד שלנו הוא בסוף לצמצם את תאונות העבודה ולמנוע פגיעות, בטח פגיעות חמורות.
גיורא ואלה: זה מבחינתנו האירוע, לכן גם בין היתר, אנחנו עושים פה תהליך שהוא למעשה שלוש שנים.
גיורא ואלה: התחלנו את התהליך ב-2019, התגלגלנו לאט לאט, עשינו שני פיילוטים.
גיורא ואלה: אני כן אגיד שענף הבניה, בניגוד לענפים אחרים, הוא באופן האינהרנטי מסוכן והעובדים הזרים והפלסטינים עובדים במקצועות הכי מסוכנים.
גיורא ואלה: לא רק שהעובדים הפלסטינים עובדים במקצועות הכי מסוכנים, יש להם גם עייפות ושחיקה מצטברים, כי הם צריכים לקום באמצע הלילה ולעבוד במעברים.
גיורא ואלה: הם באים ללא שום הכשרה פורמלית, בניגוד, למשל, לעובדים הזרים שעוברים מיונים בארצות המוצא, אין להם כלום.
גיורא ואלה: בגדול, אם יש לך דופק ואתה עומד בקריטריונים, אתה נכנס.
גיורא ואלה: אני מקווה שהרעיון של המיונים, החלטת הממשלה של המיונים שנעמי דיברה עליה, אמורה בין היתר לשנות את זה וליצר תמריץ לשפר את המיומנות של העובדים שמגיעים.
גיורא ואלה: בנוסף, יש כמובן את כל הנושא של פערי השפה.
גיורא ואלה: הדרכת בטיחות, בגדול, היא כלי חשוב, הוא לא היחיד בשיפור הבטיחות כמובן, יש עוד הרבה דברים שאנחנו עושים, שאנחנו מממנים לטובת הענף, מפעילים וכמובן יש גורמי ממשלה וכו', אבל כן ברמה של העובד, זה כלי מאוד מאוד חשוב.
גיורא ואלה: כמו שאמרתי, היום זה פשוט לא כלי שמצליח לשנות ולשפר את המודעות והמיומנות של העובדים בתחום של בטיחות, בין היתר, כי יש מערך תמריצים מטורף שגורם לכך שזו לא תהיה הכשרה אמיתית.
גיורא ואלה: לגרום לזה שעובד לא יעבוד יום שלם זה עולה הרבה כסף, פעם אחת זה הפסד עבודה, פעם שנייה זה שכר עבודה, המשכורת שלו, ופעם שלישית היא העלות של הקורס.
גיורא ואלה: אם אפשר לעשות איזה משהו אחר, טיוח כזה או אחר, לעגל טיפה פינות או אפילו ממש לזייף את ההדרכות, מה שקורה.
גיורא ואלה: אז לצערנו הרב, זה קורה ויש פה מעגל של כסף, שכולם מסתובבים עם איזה פתק של דף A4 של הדרכת עבודה בגובה, אבל בשורה תחתונה לא נתרם להם בשום צורה על ליכולת שלהם לשמור על הבטיחות שלהם ושל החברים שלהם, וזה מה שאנחנו רוצים לשנות.
גיורא ואלה: הכשרת הבטיחות המעשית בעצם זה משהו שפותח על ידינו, מטה הבטיחות שאנחנו מממנים, שהוא משותף להסתדרות והתאחדות הקבלנים, פיתח את הסילבוס, את הפדגוגיה.
גיורא ואלה: בעצם הרעיון הוא שאנחנו מבינים שאם היה אפשר להוציא לשבוע הדרכת בטיחות היינו עושים את זה, אנחנו ראליים, אנחנו מבינים גם על יום אחד של הכשרה אמיתית, שאנחנו מוצאים את העובד מה האתר.
גיורא ואלה: אנחנו במלחמות לא קטנות על זה עם הקבלנים שהם רוצים, כולם רוצים עובדים מיומנים שעובדים בטוח, אבל התמריץ של לשמור אותם בתוך האתר ולעשות את העבודה, פשוט חזק מדי.
גיורא ואלה: אז מה היא ההדרכה?
גיורא ואלה: קצת תכל'ס, בסדר?
גיורא ואלה: יום שלם שעובד מקבל עליו שכר הוא יוצא מהאתר, הולך מכללה מתוך רשימה של תשע מכללות שמורשות, נבדקו על ידינו.
גיורא ואלה: פרסמנו קול קורא עם כל התנאים - - -
אבתיסאם מראענה: איפה המקומות האלה?
גיורא ואלה: יש לנו בפריסה ארצית עכשיו, לשמחתנו הרבה.
גיורא ואלה: בהתחלה היו לנו שני פיילוטים, אחד בבית צפאפא לעובדים פלסטינים, עברו שם אלף עובדים, מימנו אותו במלואו, הקבלן והמעסיק לא היו צרכים לשלם שקל.
גיורא ואלה: עוד אחד לעובדים ישראלים במכללת לבטח בראשון לציון.
גיורא ואלה: עכשיו אנחנו בפריסה ארצית מבאר שבע בדרום עד חיפה בצפון, כרגע זה תשע.
גיורא ואלה: אנחנו בודקים, אם יהיה עכשיו ביקוש מדהים אני אצטרך להגדיל את ההיצע, כבר מכללות פונות אלינו, כרגע אנחנו לא מאפשרים את זה.
גיורא ואלה: כולם היו צריכים לעמוד בקול קורא שלנו, בסילבוסים - - -
אבתיסאם מראענה: מה המכללה מקבלת מזה שהיא בעצם - - -
גיורא ואלה: כסף.
אבתיסאם מראענה: מה, פר בן אדם?
אבתיסאם מראענה: פר עובד?
גיורא ואלה: כן.
גיורא ואלה: אנחנו מממנים את זה, בעצם קבענו מחיר קבוע מראש.
גיורא ואלה: אני מעדיף לא להגיד את הסכום, אבל כן קבענו מחיר קבוע מראש, על מנת שלא יתחרו איתנו על המחיר, אלא על האיכות.
גיורא ואלה: אנחנו מממנים שמונים ואחת אחוז מהעלות, את היתרה הקבלן משלם.
גיורא ואלה: העובד לא משלם, מגיע ומקבל שכר ביום הזה, מקבל יחס מכבד, מקבל הדרכה בקבוצות קטנות, בשפת אם.
גיורא ואלה: אנחנו נזמין אותך בקרוב, לשמחתנו הרבה, בבית צפאפא יש הרבה, ובעוד מכללות, גם בראשון לציון, באמת הכשרה ברמה מאוד מאוד גבוהה.
גיורא ואלה: הוא מקבל שתי תעודות דיגיטליות, אחת את אישור שהרגולציה מחייבת ואחת תעודה שלנו.
גיורא ואלה: מה ההדרכה הזו נותנת ולמה היא חשובה.
גיורא ואלה: אחת, זו הכשרה איכותית שמותאמת לגורמי הסיכון הנפוצים בעבודה.
גיורא ואלה: שתיים, יש לנו בקרת איכות מאוד מאוד הדוקה על המכללות, על מנת שהאירוע לא יברח לנו מהידיים.
גיורא ואלה: יש פה כסף, אנחנו משלמים אותו באהבה גדולה, זה התפקיד שלנו, אבל אסור שהאירוע הזה יתלכלך בגלל כסף, לכן יש לנו בקרת איכות מאוד מאוד גדולה ומאוד הדוקה.
גיורא ואלה: שלוש, זו הכשרה שפתוחה לכולם.
גיורא ואלה: כאשר מגיעים עובדים אני לא בודק אם הם חברי הסתדרות, אני לא בודק אם הקבלן הוא חבר התאחדות הקבלנים ואני אפילו לא מתנה אם הם משלמים לקרן לעידוד.
גיורא ואלה: כולם, אם הקבלן הוא קבלן בפנקס הקבלנים והעובד הוא עובד בניה, ופלסטינים הם כולם אמורים להיות גם אלה וגם אלה, נכנסים ומקבלים באהבה רבה את הסבסוד שלנו, גם אגב זרים, מבחינתנו זו ממש המשימה שלנו.
גיורא ואלה: אני כן אגיד שלשמחתי הרבה יש לנו שותפים מאוד מאוד רציניים בממשלה, ורן וענבל מובילים את האירוע, במשרד הבינוי, במנהל האזרחי ומתפ"ש.
גיורא ואלה: זה לא אירוע פשוט, אבל מאוד מאוד חשוב שיהיה פה גיבוי ורוח גבית ממשלתית לאירוע הזה, שבסוף הוא עלינו.
גיורא ואלה: רן אומר שזה עליו, אנחנו תופסים את זה כאירוע שהוא עלינו, בסוף אלו הפועלים שלנו, בסוף זה הקבלנים שלנו.
גיורא ואלה: אנחנו רוצים שיבואו בשלום - - -
אבתיסאם מראענה: אלה העובדים של כולנו, אז אפשר לייחס אותם לכולנו.
גיורא ואלה: בדיוק.
גיורא ואלה: ואם יש זמן, סרטון קצרצר להמחשה על הכשרות הבטיחות שדיברנו.
אבתיסאם מראענה: חצי דקה.
אבתיסאם מראענה: אני מודה לכם, תודה רבה.
אבתיסאם מראענה: מה, אין בן אדם אחד דובר ערבית שמדבר על משהו, חוץ משהם מבצעים כל מיני זה.
גיורא ואלה: בדיוק בסוף הסרטון יש.
גיורא ואלה: אבל, כנראה לא יהיה מנוס ונצטרך להביא אותך לאחת מהמכללות לראות את ההכשרה בעיניים.
אבתיסאם מראענה: באהבה מאוד גדולה.
אבתיסאם מראענה: זוהר שטיינברג.
זוהר שטיינברג: סליחה שאני קצת הורסת שמחות פה, אני לא מצליחה להבין מה חדש.
זוהר שטיינברג: אנחנו קרן עמית, קרן לעידוד ופיתוח ענף הבניה מבית ההסתדרות הלאומית, עושים את אותם דברים בדיוק כבר שנים.
זוהר שטיינברג: אנחנו מעבירים הדרכות עבודה בגובה, מעשיות ותאורטיות, מקיפות, בטיחות כללית, עזרה ראשונה והכל.
זוהר שטיינברג: אז אני פה, קוראת לזרוע העבודה, רן כהן, אני קוראת לו להציע את עצמנו גם - - -
אבתיסאם מראענה: רן כהן, מה קורה?
אבתיסאם מראענה: למה הם לא חלק מהסיפור הזה?
זוהר שטיינברג: יש לנו כוח אדם, יש לנו דוברי שפות, מתרגמים.
אבתיסאם מראענה: את צודקת לחלוטין, שוויון הזדמנויות.
זוהר שטיינברג: אנחנו פה ונקצר את זמן פיילוט בחצי לפחות.
זוהר שטיינברג: לגמרי.
רן כהן: כבר אני חושב שהיא יכולה לקצר בחצי.
רן כהן: רגע, אבל לעניין משהו הרבה יותר ענייני, החלטת הממשלה הזו - - -
אבתיסאם מראענה: לא, שנייה שאלתי.
אבתיסאם מראענה: אתה נפגשת איתה?
רן כהן: לא, יש סיבה.
רן כהן: אגב, זו לא סיבה פרסונלית או לארגון, זו סיבה פונקציונאלית, כי ברגע שאתה עושה רגולציה או סמי-רגולציה אתה צריך להתבסס על מערכת תשתיתית משפטית קיימת.
רן כהן: אנחנו בעצם ישבנו על מערכת שהיא נוסדה בהחלטת ממשלה 2179, של המיונים המקצועיים.
רן כהן: על המיונים המקצועיים, שכבר יש מערכת שרצה, יש את הנדבך של הבטיחות.
רן כהן: כי בסוף, כשאתה צריך לייצר מכלול של שרשרת הכשרה, אתה כן רוצה שהכל יהיה מתוקף פר אבן, זאת אומרת ההכשרה, המכללה, המדריכים, המעבר והממשק למנהל האזרחי, אז בעצם התיישבנו על המערכת שיצר המשרד לבינוי ושיכון עוד באותה החלטת ממשלה, ולכן איתה אנחנו עובדים.
אבתיסאם מראענה: כן, אבל אתה עובד עם גיורא לא באופן פרסונלי, כהסתדרות - -
רן כהן: אנחנו על מנת שהדבר הזה יהיה - - -
אבתיסאם מראענה: קרן עידוד, סליחה טעיתי.
אבתיסאם מראענה: אז השאלה היא כזו, חברתי שטיינברג שאלה אותך אתם עובדים איתם ולמה איתנו אתם לא עובדים.
אבתיסאם מראענה: שאלה הוגנת, אני לא רואה פה למה אתה מתקומם.
אבתיסאם מראענה: היא תסביר את עצמה.
זוהר שטיינברג: אני אסביר גם שאנחנו עושים, כמו שאמרתי, בדיוק את אותן הדרכות, אגב במימון מלא, לא בשמונים ואחת אחוז - - -
אבתיסאם מראענה: כמה זמן אתן עושות את ההדרכה?
זוהר שטיינברג: אני מנהלת את הקרן כבר חמש שנים, לפחות בחמש שנים האלה, אבל אני יודעת שגם קודם אליי.
זוהר שטיינברג: בחמש שנים האלה זה מה שאנחנו עושים, מעבירים אלפי עובדים, גם עובדים זרים, גם עובדים פלסטינים את אותן הדרכות, אנחנו גם עובדים עם מכללות, עם אותן מכללות שחלקן פה לא עברו את הסטנדרט שלנו, אבל לא משנה זה כבר עניין אחר.
זוהר שטיינברג: בנוסף, גם לנו, אנחנו עצמנו, יש מדריכים שלנו שאנחנו מגיעים עם כיתת לימוד שלנו לאתרים שמדמה אתרי בניה ומקיימים את ההדרכות בשטח.
אבתיסאם מראענה: אתם פניתם לזרוע העבודה?
זוהר שטיינברג: אני פניתי כמה פעמים לחזי בעניין.
אבתיסאם מראענה: איזה חזי?
זוהר שטיינברג: חזי שוורצמן.
רן כהן: הוא ראש המנהל, הבוס שלי.
זוהר שטיינברג: פנינו כמה פעמים, הצענו, נפגשנו, הראנו לו איך שהוא - - -
אבתיסאם מראענה: אז מה את רוצה להגיד לי בזה?
אבתיסאם מראענה: מה קרה פה?
זוהר שטיינברג: בעצם אין לי עוד מה להגיד, זה פשוט לדעתי פה להנציח מונופול שקיים, זה הכל וחבל ומאוד שזרוע העבודה ממשיכה בדרך הזו ומנציחה את זה.
זוהר שטיינברג: אגב, שזה דיון שכבר נדון ואושרנו על ידי בית דין לעבודה, הקרן שלנו אושרה ובית הדין לעבודה גם קבע שאנחנו מעודדים תחרות.
זוהר שטיינברג: כדאי להתנתק משיטת המונופול הזו ובאמת לאפשר לתחרות.
זוהר שטיינברג: אני פשוט מציעה את עצמנו, אנחנו מספיק טובים, מספיק ראויים ובהחלט כולם מוזמנים פה לראות הדרכות שלנו ולהבין כמה הן באמת איכותיות וברף מאוד מאוד גבוה.
רן כהן: במשרד הכלכלה יש את המוסד לבטיחות וגהות, שהוא חלק ממשרד הכלכלה יחידת סמך, גם הוא שאל אותנו תגידו, למה אנחנו לא.
רן כהן: כרגולטור, אני לא אדבר כרגע בשם כל המשרדים האחרים, אבל האינטרס הוא משותף וגם הם רואים את הדברים ככה, על מנת לעמוד מאחורי מהלך שהוא פורץ דרך ברמה העולמית, חד משמעית אני אומר לך, אפילו בגרמניה שיש שם אח הכשרה מקצועית ספר מפואר, אין אף נגיעה וחצי נגיעה לפועלים הזרים.
רן כהן: יש שם שלושים אחוזים מענף הבינוי שהם פועלים זרים, אצלם זה פולנים, מולדבים, אבל הם לא עוברים הכשרה מקצועית.
רן כהן: היינו שם ושמענו את זה באוזניים שלנו, זה לא מאיזו סקירת ספרות.
רן כהן: על מנת להצליח להרים דבר כזה, אתה צריך ליצר מערכת, שאמרתי, על מה היא נשענת, שהמסגרות הבירוקרטיות הממשלתיות מכירות אותה, עובדות איתה - - -
אבתיסאם מראענה: כן, אבל אדוני, אני שמעתי את ההרצאה הזו עכשיו.
אבתיסאם מראענה: אני הקשבתי, אבל אני לא מבינה את המערכת המובנית, המכירה הרגולציה וכו'.
אבתיסאם מראענה: נראה לך שהיא באה מקרן עידוד ומהחברים האחרים?
אבתיסאם מראענה: אני מקשיבה לדיון ואני לא מצליחה להבין למה אתם כן עם קרן העידוד לקחתם את ההכשרות שלהם בחינם, והם מציעים את ההכשרות שלהם גם בחינם ואתם לא עובדים מולם, שאלה.
רן כהן: אז עניתי, אנחנו התיישבנו על החלטת ממשלה 2179, שקבעה מיונים מקצועיים וההחלטה הזו יושמה, בסופו של דבר, דרך מנגנון משותף להתאחדות ולהסתדרות, כמה שנים אחר כך אנחנו באנו עם הנדבך הנוסף שביקשנו להוסיף לאותה החלטת ממשלה.
רן כהן: אני עובד עם הממשלה וככה אנחנו עובדים, ולכן זו הצורה שנוסדה.
רן כהן: יכול להיות שהפיילוט יהיה מוצלח, ההכשרות ירוצו בהצלחה רבה, נלמד, אפשר יהיה לפתוח, כרגע זה לא השלב שאנחנו בכלל הולכים לשנות החלטת ממשלה בעניין הזה.
אבתיסאם מראענה: אני לא מצליחה להבין את החלטת הממשלה לגבי הסוגיה הזו, למה אתם עובדים עם קרן עידוד ולא עם קרן אחרת, את זה לא הצלחתי להבין.
אבתיסאם מראענה: יכול להיות שהשעה מאוחרת והמוח שלי קצת הצטמצם, אבל אני לא חושבת שאת השאלה הזו רק אני שואלת.
רן כהן: החלטת הממשלה לאותם מיונים מקצועיים כשבאו ליישם אותה, אז בעצם משרד הבינוי והשיכון או המנהל האזרחי או שניהם ביחד, הם יכולים להגיד מי מהם, דרך ספק יחיד או הליך מכרזי, אני באמת לא מכיר, כדי ליישם את המיונים המקצועיים הם בעצם יצרו את המסלול הזה.
רן כהן: המסלול הוא מאושר, באמת הכל עבר באישורים, הם יצרו את המסלול, את האפיק של שיתוף הפעולה בין שני הארגונים.
רן כהן: מעסיקים מועסקים, אנחנו ראינו כי טוב אחרי כמה שנים, אחרי שכבר יש הכשרה שעובדת, ועכשיו אנחנו רוצים לעבור לשלב הבא שהוא כבר אינטרס שלנו, של המנהל הבטיחות כמי שצריך להוביל אותו, האינטרס של כולם, לכן זו הפלטפורמה.
יצחק מויאל: אז מה זה הליך שהיה לעד?
יצחק מויאל: זהו, ההליך יישאר איתנו כל החיים?
יצחק מויאל: יש הליך, נעשה הליך, אתה עושה לי חדש.
יצחק מויאל: אתה צריך לעשות תהליך מכרזים חדש.
רן כהן: אני מבין את הטענה, אבל אם אתה רוצה להשמיע אותה בפני מי שרלוונטי זה משרד שמוביל את החלטת הממשלה, שזה משרד הבינוי והשיכון - - -
זוהר שטיינברג: שהוא אומר שהוא כבול.
יצחק מויאל: זו השיטה אבל לגלגל, אבל זה לא עובד ככה בסוף.
יצחק מויאל: אי אפשר להישאר בקיבעון הזה, אנחנו רוצים לבוא לעזור לכם שתצליח בפיילוט.
רן כהן: אז תעזור, תעשה הדרכה, מה אתה רוצה?
יצחק מויאל: אני עושה את ההדרכות, אבל אני רוצה את ההדרכות על חשבוני.
זוהר שטיינברג: אבל למה הגישה הזו, רן?
זוהר שטיינברג: אנחנו באים בטוב.
רן כהן: הגישה היא לא גישה לעומתית, לא.
רן כהן: אגב, אני פוגש אותך בפעם הראשונה, אני אישית, אין לי שום דבר נגדכם.
אבתיסאם מראענה: חברים, תודה שפתחתם, תודה ששיתפתם.
אבתיסאם מראענה: אני מציעה כן שתשבו איתם ותגידו לי במה אני יכולה לעזור ואני אעזור.
אבתיסאם מראענה: תודה ששיתפת.
ח'אלד דו'חי: אגב, זה לא בחינם גם כן.
ח'אלד דו'חי: העובדים משלמים לעידוד ענף הבניה בתלושי השכר - - -
רן כהן: זה לא נכון.
ח'אלד דו'חי: זה יורד מהתלושים בשכר, תסתכל על התלושים או על פירוט התלוש שמדור התשלומים מנפיק ועל כל עובד זר וכל עובדים - - -
יצחק מויאל: זה ממש לא נכון.
יצחק מויאל: למה אתם ממשיכים להטעות את הוועדה?
ח'אלד דו'חי: זה לא להטעות, למה להטעות?
ח'אלד דו'חי: צריך לדייק.
יצחק מויאל: אתה אומר פה משהו לא נכון בכלל.
זוהר שטיינברג: אבל לגבי העובדים הפלסטינים זה נכון לגמרי, כי רשות האוכלוסין באופן אוטומטי כברירת מחדל.
אבתיסאם מראענה: אנחנו נמשיך את הוויכוח הזה לעוד דיונים, אנחנו לא נפרדות ונפרדים.
אבתיסאם מראענה: הדס תגרי, בבקשה.
אבתיסאם מראענה: אני מאוד רוצה לשמוע אותך, את נמצאת איתנו בזום.
אבתיסאם מראענה: הקבוצה למאבק בתאונות בניין ותעשייה.
הדס תגרי: שלומי, תראי, אחרי תשעה חודשים שבהם נהרגו שלושים ושישה עובדים בענף הבניין, שזו עלייה של חמישים אחוז לעומת פרק הזמן המקביל לשנה שעברה, אז התחושות הן מאוד קשות.
הדס תגרי: אני אציין שמתוך שלושים ושישה שנהרגו בתשעה חודשים האלה, חמישה עשר עובדים הם פלסטינים.
הדס תגרי: גם המספר שלהם גדל לעומת שנת 2020, גם החלק שלהם בקרב כלל העובדים עלה לארבעים ושתיים אחוז.
הדס תגרי: כך, שאנחנו נמצאים בתקופה מאוד קשה שמחדדת את הצורך האקוטי לנקוט בפעולות להגברת בטיחות העובדים.
הדס תגרי: הנושא של הכשרות בטיחות, ההכשרה היא אחת מהם, אבל היא לא היחידה והיא גם לא היחידה בהחלטת הממשלה 187, שבעצם מכוחה מבוצעות את ההכשרות האלה.
הדס תגרי: אנחנו מאוד מברכים על זה שהפיילוט לביצוע הכשרות בטיחות לעובדי הבניין הפלסטינים יוצא לדרך בקרוב.
הדס תגרי: יש הרבה שאלות שעולות, אבל כן בהחלט בואו כאילו שיתחיל וייצא לדבר.
הדס תגרי: כן חשוב לשים את זה בהקשר שהמדינה התחייבה בסוף 2018 לקבוע חובה רגולטורית לביצוע הכשרות בטיחות לכל עובד בענף הבניין.
הדס תגרי: זו המסגרת שאנחנו שואפים אליה, לא רק לעובדים פלסטינים, לא כעניין וולונטרי, אלא כחובה.
הדס תגרי: אז, זו המסגרת שבתוכה אנחנו צריכים להסתכל על הדבר הזה.
הדס תגרי: מבחינתנו, זה לא רק פיילוט לביצוע הכשרות בטיחות לעובדים פלסטינים, אלא פיילוט להטלת החובה הזו.
הדס תגרי: כאשר צריך להבין, גם הטלת החובה, שזה באמת העניין של הרגולטור, של מנהל הבטיחות התעסוקתי, להגדיר מה היא החובה הזו, מה ההיקף שלה, לפקח על הביצוע שלה, להיערכות של ההכשרות וכו', לבין הביצוע בפועל.
הדס תגרי: זה באמת עניין שפחות מעסיק אותנו כארגון, אבל אני לא רואה פה סיבה מדוע יהיה פה מונופול ובוודאי לא מונופול להתאחדות הקבלנים.
הדס תגרי: אני מברכת את התאחדות לעיסוק שלה לבצע הכשרות בטיחות, את הקרן לעידוד הבניה, זה מבורך אבל בהחלט יכולים להיות עוד גורמים וחשוב אולי שיהיו עוד גורמים.
הדס תגרי: לגבי הפיילוט, אני שמעתי את רן כהן אומר שהמתווה שלהם, שזה ייקח שלוש, ארבע שנים, לבצע הכשרות בטיחות לכל העובדים הפלסטינים, זה לחלוטין בלתי מתקבל על הדעת.
הדס תגרי: אני רק אזכיר שהכשרות לעבודה בגובה אמורים לבצע ריענון כל שנה.
הדס תגרי: בנוסף לכך, אנחנו מדברים כרגע על הכשרה של עשר שעות, החלטת הממשלה דיברה על הכשרה של עד יומיים, שזה גם המינימום שבמינימום.
הדס תגרי: שוב, אנחנו מדברים על פיילוט שהוא המינימום שבמינימום שאנחנו מצפים שהוא יתרחב.
הדס תגרי: אז, לתכנן מתווה של שלוש, ארבע שנים רק לעובדים הפלסטינים, זה לא מתקבל על הדעת ופה צריך לקבוע מתווה אחר, ואני מבקשת מהוועדה לבקש את זה.
הדס תגרי: לגבי התכנים של ההכשרה, שוב, בואו נתקדם, אבל אני כן רוצה לציין שחשוב שההכשרה הזו תכלול גם התייחסות לאופן ניהול הבטיחות באתר בניה.
הדס תגרי: לעובדים אין מושג, אני מדברת על זה, שלמשל, שבאתר בניה חייב להיות מנהל עבודה נוכח בכל עת.
הדס תגרי: בנוסף, להעמיד ברשות העובדים קו טלפוני במנהל הבטיחות התעסוקתית ותלונות על הפרות בטיחות.
הדס תגרי: כולנו מבינים שההתנהלות הבטיחותית באתר, לא תלויה רק בידע שיש לעובדים, שהוא כמובן חשוב מאוד, אבל הם לא שולטים בתנאי הבטיחות באתר.
הדס תגרי: לכן, זה מאוד מאוד קריטי שחלק מההכשרה שלהם גם תכלול לתת להם מענה, מה קורה כאשר הם מרגישים שהם לא בטוחים באתר, מענה דיסקרטי כמובן, שיבטיח את הבטיחות שלהם.
הדס תגרי: נקודות נוספות בהחלטת הממשלה הזו, החלטה 187, שלא עלו כאן, אבל הם שוב חלק בלתי נפרד מלייצר פה איזו שהיא מעטפת של בטיחות, גם לעובדים הפלסטינים ובכלל.
הדס תגרי: ההחלטה כוללת סעיף שמורה לזרוע העבודה להעביר לרשות האוכלוסין והגירה מידע אודות הפרות בטיחות מצד מעסיקים שיש להם היתר להעסיק עובדים לא ישראליים, על מנת שהרשות - - -
אבתיסאם מראענה: תשקול סנקציות.
אבתיסאם מראענה: אני מסכימה איתך, הרשות צריכה לשקול סנקציות במתן ההיתרים.
הדס תגרי: כן, עכשיו השאלה היא מה קרה עם ההוראה הזו והאם בכלל התחילו לגבש נוהל?
הדס תגרי: האם התחילו לבצע את ההוראה הזו?
הדס תגרי: המידע כבר קיים.
הדס תגרי: אני אתן דוגמא, לא ממצה בשום פנים ואופן, אבל יש חברות קבלניות שמנהל הבטיחות פנה בעניינן לרשם הקבלנים והגיש חוות דעת, שהן מפרות באופן שיטתי את בטיחות העובדים.
הדס תגרי: חלק מהחברות האלה הפעילו גם סנקציות של השהייה על תנאי, אני אתן דוגמא אחת קיצונית, חברת "וליד גרייב" לאחרונה נשלל רישיונה על תנאי ולפני כשבועיים נהרגו שני עובדים בשבוע אחד בשני אתרים שונים של החברה.
הדס תגרי: האם פנה זרוע העבודה למנהל האוכלוסין וביקשה לשקול, אני אחדד שני עובדים פלסטינים נהרגו בשבוע אחד בשני אתרים שונים של החברה, האם נעשתה פנייה, האם כמובן צריך להתגבש נוהל, איך עושים את זה.
הדס תגרי: אבל, זה דבר שהוא מאוד מאוד קריטי.
אבתיסאם מראענה: תודה, הדס.
הדס תגרי: יש שתי נקודות שמאוד קריטי להתייחס אליהן, בהיבט של הפיקוח על בטיחות.
הדס תגרי: אותה החלטת ממשלה הגדילה את מכסת העובדים בשלושים אלף, חמישה עשר אלף פלסטינים וחמישה עשר אלף זרים, שזה כעשרה אחוז מכלל העובדים בענף והרבה יותר בקרב העובדים ובעבודות הרטובות, וכפי שציינו פה הם העובדים בעבודות המסוכנות.
הדס תגרי: משרדי הממשלה האחרים קיבלו הגדלת תקנים, דובר על זה שיהיה יותר משאבים מפיקוח, זרוע עבודה לא.
הדס תגרי: אבל, זה פשוט, בלי להתייחס לעניין הזה של כמה מפקחי בטיחות יש בכלל לכלל ענפי התעסוקה וספציפית לענף הבניין, והאם יש איזה שהוא מתווה להגדיל את המספר של המפקחים האלה שמתבסס על מספר העובדים?
הדס תגרי: האם יש איזה שהוא מפתח כמה מפקחים צריכים להיות?
אבתיסאם מראענה: אוקיי, תודה הדס.
אבתיסאם מראענה: אנחנו נבקש את זה עכשיו בסיכום, לגבי כל הסוגיה הזו של פקחים, מפקחים, מה שתקראו לזה.
אבתיסאם מראענה: אני רוצה לסכם את הדיון ולהגיד תודה לכולם, לכל מי שבעצם עבד קשה והביא לנו את המצגות והציגו לנו את העמדה שלהם, דיברו, סיפרו ותודה כמובן לכל הצוות.
אבתיסאם מראענה: אני רוצה לסכם את הדיון, סחר בהיתרים של עובדים פלסטינים פלוס הכשרה לעובדים פלסטינים בבניין ה-7 במרץ.
אבתיסאם מראענה: הוועדה מבקשת לקבל מרשות האוכלוסין פירוט לפי שנים של מספר התיקים שנפתחו מאז 2010 והסנקציות שהוטלו על מעסיקים.
אבתיסאם מראענה: בנוסף, אני מבקשת לקבל מרשות האוכלוסין את רשימת החסמים העומדים בפני רשות האוכלוסין ושיתוף הפעולה בינם לבין הרשויות האכיפה הנוספים.
אבתיסאם מראענה: אני מבטיחה לכם שהמכתב שתשלחו יהיה בהחלט לעיוני בלבד.
אבתיסאם מראענה: הוועדה קוראת לרשות האוכלוסין לקדם רפורמה חשובה, שתסייע במיגור תופעת הסחר, העברת האחריות על הנפקת תלוש השכר במדור השכר אל המעסיקים וקיום פיקוח הדוק, שמעסיק בעל ההיתר הוא גם זה שמנפיק את התלוש ומשלם את השכר.
אבתיסאם מראענה: הוועדה קוראת לרשות האוכלוסין וזרוע העבודה לגבש נוהל משותף בנוגע להעברת מידע על הפרות בטיחות, על מנת שרשות האוכלוסין תוכל להטיל סנקציות על מעסיקים שיתגלו בהם הפרות באתרי הבניה שלהם.
אבתיסאם מראענה: בנוסף, כמובן כל הסוגיה שהעלתה הדס כרגע, מה המספר בעצם המפקחים, הפקחים באתרי הבניה, אנחנו ממש נשמח לדעת.
אבתיסאם מראענה: אני אנסח את זה יותר מסודר.
אבתיסאם מראענה: הוועדה מבקשת להגדיל את מספר התקנים לפקחי בטיחות בזרוע העבודה בהתאם לעלייה בכמות העובדים בענף.
אבתיסאם מראענה: יש המון דרישות, המון עבודה, אנחנו נמשיך לעבוד.
אבתיסאם מראענה: תודה רבה, יום טוב.
אבתיסאם מראענה: בוקר טוב לכולן ולכולם, סבאח אל חיר, אני פותחת את הדיון ביום שאנחנו מציינות אותו, מציינים אותו בכל העולם, יום הפליט הבינלאומי, זה אמור להיות יום חגיגי, לחגוג את הזכויות של פליטים במדינה שיכולה באמת לאפשר להם לחיות, להיות, להתקיים בכבוד.